Je Hues, sires de Biavoir, chevaliers, fay savoir à touz que je suis devenuz hons à noble baron monsignour Jehan de Chalon, signour d’Allay, et li ai fait homaige et feauté, et il pour raison de ce m’a doné doux cenz livres de petit tornois, desquex je me tieng pour bien paié; renonçant à l’exception de deniers non nombrez, non paiez, non tornez en mon profit; et ai promis et promet à mon devantdit seignour que je li aideray de mon cors et de mes genz et de ma terre, fuers que contre mes seignours. En tesmoignaige de laquel chose, je li en ai baillié ceste lettre, seelée de mon seel pendant. Donné à Besençon, le mardi devant la Magdelaine, l’an mil doux cenz nonante et quatre.